สุภาพบุรุษเสือไทย

**สุภาพบุรุษเสือไทย** เป็นภาพยนตร์ไทยที่ออกฉายในปี พ.ศ. 2492 ถ่ายทำด้วยฟิล์มสี 16 ม.ม. ใช้เสียงพากย์สด สร้างจากนวนิยายเรื่องดัง 'เสือไทยโจรผู้ดี' ของ เสนีย์ บุษปะเกศ ซึ่งลงตีพิมพ์เป็นตอน ๆ ในนิตยสารนิกรวันอาทิตย์ อำนวยการสร้างโดย แท้ ประกาศวุฒิสาร กำกับการแสดงโดย หม่อมเจ้าศุกรวรรณดิศ ดิศกุล โดยเปลี่ยนชื่อเรื่องเป็น 'สุภาพบุรุษเสือไทย' เพื่อให้จดจำง่าย ภาพยนตร์ถ่ายทำที่จังหวัดราชบุรี ซึ่งเป็นบ้านเกิดของแท้ เมื่อปี พ.ศ. 2491 รวมเวลา 3 เดือน

ได้รับรางวัลสำเภาทอง บทภาพยนตร์ยอดเยี่ยม และหม่อมเจ้าศุกรวรรณดิศ ได้รับรางวัลพิเศษในฐานะเป็นผู้นำในการสร้างภาพยนตร์ (16 มม.) ในการประกาศผลรางวัลตุ๊กตาทอง ครั้งที่ 1 ประจำปี พ.ศ. 2500 เมื่อวันที่ 3 สิงหาคม พ.ศ. 2500 

เนื่องจากภาพยนตร์ได้รับความนิยมสูง จึงมีผู้สร้างภาพยนตร์เกี่ยวกับ "เสือ" ติดตามมาเป็นจำนวนมาก เช่น *เสือไทยอาละวาด* (สุภาพบุรุษเสือไทยภาคสมบูรณ์) ออกฉายเมื่อ พ.ศ. 2493 ต่อมาสร้างใหม่  พ.ศ. 2522 โดย จารึก สงวนพงษ์  นำแสดงโดย สมบัติ เมทะนี

ปัจจุบันภาพยนตร์เรื่องสุภาพบุรุษเสือไทย ไม่หลงเหลือฟิล์มต้นฉบับหรือแม้แต่กากฟิล์มให้เห็นแล้วเหลือเพียงฟิล์มเบื้องหลังการถ่ายทำ

ฟิล์มเบื้องหลังดังกล่าวถ่ายทำโดย แท้ ประกาศวุฒิสาร ซึ่งเป็นผู้อำนวยการสร้างภาพยนตร์เรื่องนี้ได้บันทึกเอาไว้ ภายหลังแท้ได้นำฟิล์มที่ยังคงหลงเหลืออยู่มารวบรวม ตัดต่อ และบันทึกเสียงบรรยายด้วยตนเอง เผยแพร่ในรูปแบบวิดิทัศน์ชุด *หนังแท้* ซึ่งเป็นชุดผลงานที่รวบรวมภาพยนตร์และบันทึกภาพที่ยังคงเหลืออยู่ของเขา

ในเวลาต่อมา หอภาพยนตร์ (องค์การมหาชน) ได้นำฟิล์มจากวิดิทัศน์ชุดหนังแท้ มาดำเนินการสแกนและบูรณะใหม่ ก่อนเผยแพร่ผ่านช่องยูทูปอย่างเป็นทางการของหอภาพยนตร์ เพื่อการอนุรักษ์และเผยแพร่มรดกภาพยนตร์ไทยแก่สาธารณชน

## นักแสดง
* สุรสิทธิ์ สัตยวงศ์ รับบท เสือไทย,  พากย์เสียงโดย สุธรรม์ นาวานุเคราะห์
* สอางค์ ทิพย์ทัศน์ รับบท อีกรอง, พากย์เสียงอีกรองและตัวแสดงหญิงทั้งหมด
* ประชุม จุลละภมร รับบท เสือคง, พากย์เสียงเสือคงและตัวแสดงชายอื่น ๆ
* ชูเกียรติ นิลรัตน์ รับบท ไอ้บิ๋น, พากย์เสียงไอ้บิ๋นและตัวแสดงชายอื่น ๆ
* เกื้อกูล อารีมิตร

## การสร้าง
สุภาพบุรุษเสือไทยนั้นเป็นเรื่องจริง เสือไทยเป็นคนรุ่นเดียวกับกรมหลวงชุมพร เป็นศิษย์อาจารย์เดียวกับกรมหลวงชุมพร เสือไทยมีภรรยาชื่อ นางแถม ต้นทุนในการสร้างเรื่องนี้ประมาณ แสนกว่าบาท โดยคุณแท้ได้ไปเอาเงินจากทางคุณสำเนาว์ เศรษฐบุตร มาสร้างเป็นบางส่วน ทั้งคุณแท้กับคุณสำเนาว์สนิทกันมาตั้งแต่สมัยคุณแท้ทำงานอยู่ที่แผนกส่งเสริมการท่องเที่ยว กระทรวงพานิชย์ ประชุม จุลละภมรทำหน้าที่เขียนบทภาพยนตร์ โดยใช้นามปากกว่า ประจิต จุลพันธ์ ด้านพระเอกของเรื่องเหตุที่เลือกสุรสิทธิ์ สัตยวงษ์ ด้วยบังเอิญวันหนึ่งคุณแท้ไปเจอคุณสุรสิทธิ์ ดาราละครเวทีชื่อดังในยุคนั้น เดินเล่นอยู่แถวเวิ้งนครเขษม คุณแท้ชอบคุณสุรสิทธิ์มาตั้งแต่เล่นละครเวทีเรื่อง พันท้ายนรสิงห์ ก็เลยเข้าไปพูดคุย บอกผมจะทำหนังกับท่านศุกรวรรณดิศ อยากให้สุรสิทธิ์มาเล่นเป็นพระเอก สุรสิทธิ์ก็ตกลงเพราะเพิ่งจะผิดหวังจากทางอัศวินภาพยนตร์ ที่เปิดหนังเรื่อง พันท้ายนรสิงห์ แต่ตนเองไม่ได้เล่นบทพันท้าย เหมือนสมัยเป็นละครเวที ด้านนางเอกก็ได้สอางค์ ทิพยทัศน์ นางเอกจากเรื่อง แดนคนเดน ของบูรพาศิลป์มาแสดง ม.จ.ศุกรววรรณดิศตั้งชื่อบริษัทว่า ปรเมรุภาพยนตร์ ยกกองถ่ายไปถ่ายทำกันถึงสถานที่จริง แถวทุ่งอรัญญิก ตำบลเกาะพลับพลา อำเภอเมือง จังหวัดราชบุรี ที่นี่ยังเป็นบ้านเกิดของคุณแท้ด้วย

## อ้างอิง

* **[http://www.youtube.com/watch?v=Nu0t74rjqiE เบื้องหลังหนังแท้]** โดย แท้ ประกาศวุฒิสาร
* ณรงค์ จันทร์เรือง, คอลัมน์มิตรน้ำหมึก, มติชนสุดสัปดาห์  29 มิ.ย.-5 ก.ค.2550 หน้า 63
* 

หมวดหมู่:ภาพยนตร์ภาษาไทย
หมวดหมู่:ภาพยนตร์ไทยที่ออกฉายในปี พ.ศ. 2492
หมวดหมู่:ภาพยนตร์ไทยในคริสต์ทศวรรษ 1940
หมวดหมู่:ภาพยนตร์ที่ถ่ายทำใน 16 มม.
หมวดหมู่:ภาพยนตร์ภาษาไทยในคริสต์ทศวรรษ 1940